C 152/192
HU
Az Európai Unió Hivatalos Lapja
2022.4.6.
Az Európai Gazdasági és Szociális Bizottság véleménye – Javaslat európai parlamenti és tanácsi rendeletre az (EU) 2018/841 rendeletnek a hatály, a megfelelési szabályok egyszerűsítése, a 2030-ra vonatkozó tagállami célértékek meghatározása, továbbá a földhasználati, erdőgazdálkodási és mezőgazdasági ágazat klímasemlegességének 2035-ig történő közös megvalósítására irányuló kötelezettségvállalás tekintetében, valamint az (EU) 2018/1999 rendeletnek az ellenőrzés, a jelentéstétel, az előrehaladásra vonatkozó nyomon követés és a felülvizsgálat javítása tekintetében történő módosításáról (COM(2021) 554 final) (2022/C 152/32)
Előadó: Anastasis YIAPANIS Felkérés:
Európai Parlament, 2021.9.13.
Tanács, 2021.9.17.
Jogalap:
az Európai Unió működéséről szóló szerződés 304. cikke és 192.
cikkének (1) bekezdése
Illetékes szekció:
„Mezőgazdaság, vidékfejlesztés és környezetvédelem” szekció
Elfogadás a szekcióülésen:
2021.11.25.
Elfogadás a plenáris ülésen:
2021.12.8.
Plenáris ülés száma:
565.
A szavazás eredménye: (mellette/ellene/tartózkodott)
145/1/3
1.
Következtetések és ajánlások 1.1.
Az EGSZB nagyon elkötelezett az éghajlatváltozás elleni küzdelem iránt, és határozottan egyetért azzal, hogy hatékony és azonnali intézkedésekre van szükség.
A köz- és a magánszférának egyaránt összehangolt erőfeszítéseket kell tennie a polgárok és a helyi közösségek aktív részvételének, támogatásának és felelősségvállalásának biztosításához, valamint azért, hogy további finanszírozást teremtsenek az alacsony szén-dioxid-kibocsátású gazdaságra való átállás támogatására. 1.2.
Európát példátlan erdőtüzek és árvizek, valamint ugyanakkor rekordméreteket öltő szárazság és hőhullámok sújtották.
Az intelligens és fenntartható vízgazdálkodás révén az EU nagymértékben javíthatja lehetőségeit a tüzek enyhítésére és leküzdésére, valamint fokozhatja az intenzív esőzésekkel, árvizekkel és aszályokkal szembeni ellenálló képességet. 1.3.
Az éghajlatváltozás és a biológiai sokféleség csökkenése összefügg egymással, ezért ezeket együtt kell kezelni.
Az élőhelyek pusztulása, a szennyezés, a túlhalászás és az invazív fajok terjedése ellen küzdeni kell, hogy biztosíthassuk a természetes ökoszisztémák megőrzését és azt, hogy a földalapú ágazatok betöltsék létfontosságú társadalmi és gazdasági szerepüket. 1.4.
A tagállamoknak olyan jogszabályi kereteket kell kialakítaniuk, amelyek arra ösztönzik a gazdálkodókat és az erdőgazdálkodókat, hogy olyan új, fenntartható üzleti modelleket kövessenek, amelyek elősegítik a biológiai sokféleséget, alkalmazzák a körforgásos gazdaság szabályait, és fenntartható gyakorlatokat alakítanak ki a biomassza-termelésben.
Az EGSZB a vizes élőhelyek helyreállítására irányuló nemzeti programokat szorgalmaz, és úgy véli, hogy a jó minőségű vizes élőhelyekből származó kibocsátásokat a lehető leghamarabb, és nem csak 2026-tól kezdődően kell elszámolni. 1.5.
Mivel az éghajlatváltozás enyhítése globális kihívás, az EGSZB úgy véli, hogy az EU erőfeszítéseit célzott, hatékony külső megbeszélésekkel kell kiegészíteni az azonnali globális részvételről, a méltányos tehermegosztásról és a tisztességes versenyről. 1.6.
Az EGSZB kéri a fenntartható mezőgazdasági gyakorlatok, például a vetésforgó, a szerves hulladékok újrahasznosítása, a precíziós mezőgazdaság, a permakultúra stb. széles körű népszerűsítését és támogatását.
A földekkel minden tagállamban körültekintően kell gazdálkodni, biztosítva a versenyképesség és a fenntarthatóság közötti megfelelő egyensúlyt és a szükséges finanszírozási lehetőségeket.
Az EGSZB üdvözli az Európai Bizottság azon szándékát, hogy javaslatot tegyen a mezőgazdasági ágazatban történő szén-dioxid-eltávolítás szabályozási keretére.